RO
L 121/136
Jurnalul Oficial al Uniunii Europene
5.5.2023
ANEXA VIII
CRITERII PENTRU EVALUAREA BUNEI FUNCȚIONĂRI A SISTEMULUI DE ASIGURARE A LEGALITĂȚII LEMNULUI DIN GUYANA (GTLAS)
CONTEXT Înainte de a demara acordarea de licențe FLEGT pentru exporturile de lemn către Uniune, va fi realizată o evaluare tehnică independentă comună a GTLAS.
Această evaluare tehnică comună va aprecia întregul sistem pentru a stabili dacă sunt instituite mecanisme adecvate pentru a se asigura că GTLAS își îndeplinește funcțiile avute în vedere.
Evaluarea va analiza descrierea sistemului, punând un accent deosebit pe orice modificare a prezentului acord după intrarea sa în vigoare.
Termenii de referință pentru evaluarea tehnică independentă vor fi conveniți de comun acord între părți, în cadrul Comitetului mixt de monitorizare și revizuire (JMRC).
Evaluarea tehnică independentă va cuprinde următoarele: — definiția legalității, care enumeră actele cu putere de lege din Guyana care trebuie respectate pentru eliberarea unei licențe; — controlul lanțului de aprovizionare pentru a urmări traseul produselor din lemn din pădure până la punctul de export sau de vânzare pe piața internă și de la punctul de import până la punctul de export sau de vânzare pe piața internă; — proceduri de verificare în vederea stabilirii conformității cu toate elementele definiției legalității și ale controlului lanțului de aprovizionare; — procedurile de eliberare a licențelor FLEGT; și — auditul independent în vederea garantării funcționării sistemului astfel cum a fost prevăzut.
Pe baza experienței dobândite cu alte acorduri, evaluarea GTLAS poate fi efectuată utilizând o abordare etapizată și iterativă, în cadrul căreia orice deficiență și cazuri de neconformitate cu GTLAS identificate în cursul evaluării pot fi remediate în mod progresiv prin punerea în aplicare planificată a unor măsuri corective.
1.
DEFINIȚIA LEGALITĂȚII Lemnul de proveniență legală este definit pe baza cadrului juridic aplicabil în Guyana, care acoperă următoarele aspecte: — drepturile de recoltare: alocarea concesiunilor forestiere și acordarea de drepturi legale de recoltare a lemnului în cadrul unor limite definite în mod legal. — operațiuni forestiere: respectarea cerințelor legale privind gestionarea pădurilor și operațiunile, inclusiv respectarea legislației relevante din domeniul social și al mediului.
— taxe și impozite: respectarea cerințelor legale privind impozitele, redevențele și taxele (sau orice alt sistem de venituri revizuit) legate direct de recoltarea lemnului și de drepturile de recoltare a lemnului. — alți utilizatori: respectarea, dacă este cazul, a drepturilor funciare sau a drepturilor de folosință a terenurilor și resurselor aparținând altor părți, susceptibile a fi afectate de drepturile de recoltare a lemnului. — comerț și vamă: respectarea cerințelor legale în materie de proceduri comerciale și vamale.
Întrebări-cheie: 1.1.
Sunt cerințele legale identificate în mod clar în definiția legalității?
1.2.
Se precizează principiile, criteriile și indicatorii care pot fi utilizați pentru a testa conformitatea cu fiecare element al definiției legalității?